Na temelju članka 59. stavka 2. točke 11. Zakona o znanstvenoj djelatnosti i visokom obrazovanju (“Narodne novine”br. 123/03, 198/03., 105/04., 174/04., 2/07. – Odluka UsRH 46/07., 45/09., 63/11., 94/13., 139/13., 101/14., 65/15., 131/17 - Odluka UsRH. 60/15. – Odluka UsRH i 131/17) i članka 39. Statuta Sveučilišta u Zadru (pročišćeni tekst lipanj 2019.), u skladu s člankom 25. stavkom 3. Kolektivnog ugovora za znanost i visoko obrazovanje (“Narodne novine” br. 9/19.), te na temelju prethodno pribavljenog mišljenja Sindikata, rektorica Sveučilišta u Zadru donosi

**PRAVILNIK**

**O RASPISIVANJU I PROVEDBI JAVNOG NATJEČAJA**

**ZA ZASNIVANJE RADNOG ODNOSA I IZBORIMA U ZVANJA**

**NA SVEUČILIŠTU U ZADRU**

**I. OPĆE ODREDBE**

Članak 1.

1. Ovim se Pravilnikom (u daljnjem tekstu: Pravilnik) uređuje postupak i način raspisivanja i provedbe javnog natječaja za zasnivanje radnog odnosa i izbora u zvanja na Sveučilištu u Zadru (u daljnjem tekstu: Sveučilište).
2. Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muški i na ženski rod.

Članak 2.

1. U ovom Pravilniku upotrebljavaju se pojmovi sa sljedećim značenjem:

* *Zaposlenik* – službenik i namještenik u skladu s Uredbom o nazivima radnih mjesta i koeficijentima složenosti poslova u javnim službama službenik i namještenik
* *Službenik* – zaposlenik na znanstveno-nastavnom, umjetničko-nastavnom, znanstvenom, nastavnom, suradničkom i stručnom radnom mjestu sukladno Uredbi o nazivima radnih mjesta i koeficijentima složenosti poslova u javnim službama
* *Namještenik* – zaposlenik koji radi na pomoćno-tehničkim poslovima i ostalim poslovima čije je obavljanje potrebno radi pravodobnog i kvalitetnog obavljanja poslova iz djelokruga rada ustanove, sukladno Uredbi o nazivima radnih mjesta i koeficijentima složenosti poslova u javnim službama
* *Nastavno osoblje* su svi zaposlenici na znanstveno-nastavnim i umjetničko-nastavnim radnim mjestima (docent, izvanredni profesor, redoviti profesor i redoviti profesor u trajnom zvanju); na nastavnim radnim mjestima (predavač, viši predavač, profesor visoke škole, lektor, viši lektor); te suradnici na suradničkim radnim mjestima (asistent i poslijedoktorand);
* *Nenastavno osoblje* su svi zaposlenici na stručno-administrativnim položajima i radnim mjestima I., II. i III. vrste.
* *Vježbenik/pripravnik* je osoba koja se prvi put zapošljava u zanimanju za koje se školovala (pripravnici i osobe na stručnom osposobljavanju za rad bez zasnivanja radnog odnosa).

**II. JAVNI NATJEČAJ**

***Objava natječaja***

Članak 3.

1. Slobodna radna mjesta na Sveučilištu popunjavaju se putem javnog natječaja.
2. Popunjavanje radnih mjesta putem javnog natječaja obavezno je za sve poslove u javnim službama.
3. Popunjavanje radnih mjesta putem javnog natječaja obavezno je i kad je to zakonom izrijekom propisano i kod prijama vježbenika/pripravnika.
4. Iznimno, javni natječaj se ne mora raspisati u slučajevima propisanim odredbama Kolektivnog ugovora za znanost i visoko obrazovanje.

Članak 4.

1. Sveučilište raspisuje javni natječaj u skladu s pozitivnim propisima RH, pravilnicima o radu područnih vijeća Sveučilišta i ovim Pravilnikom.

Članak 5.

1. Javni natječaj obavezno se objavljuje u “Narodnim novinama”, na web-stranici Sveučilišta, putem Hrvatskog zavoda za zapošljavanje, a može se objaviti i u dnevnom tisku.
2. Iznimno od stavka 1. ovog članka, a radi provedbe postupka izbora u znanstveno-nastavna, umjetničko-nastavna, nastavna i suradnička radna mjesta, javni natječaj se objavljuje u “Narodnim novinama”, u dnevnom tisku, na web-stranici Sveučilišta i na službenom internetskom portalu za radna mjesta Europskog istraživačkog prostora.
3. Iznimno od stavka 2. ovog Pravilnika javni natječaj za izbor vježbenika objavljuje se na stranicama Hrvatskog zavoda za zapošljavanje i mrežnim stranicama Sveučilišta.

***Sadržaj natječaja***

Članak 6.

1. Javni natječaj mora sadržavati:
   * puni naziv Sveučilišta odnosno znanstveno/umjetničko-nastavne sastavnice Sveučilišta,
   * zvanje i radno mjesto za koje se raspisuje javni natječaj,
   * znanstveno/umjetničko područje i polje odnosno interdisciplinarno područje i polje znanosti odnosno interdisciplinarno područje i polje umjetnosti (kod izbora za nastavno osoblje),
   * opće uvjete propisane Zakonom te posebne uvjete propisane podzakonskim aktima, općim aktima Sveučilišta i odlukama nadležnih tijela,
   * popis priloga koje prijava za javni natječaj mora sadržavati (dokaze o ispunjavanju propisanih uvjeta, životopis, bibliografiju i podatke o znanstvenoj, nastavnoj i stručnoj djelatnosti i dr.),
   * poveznicu za preuzimanje obrazaca za prijavu na natječaj,
   * poveznica za stranicu Ministarstva hrvatskih branitelja na kojoj su navedeni dokazi potrebni za ostvarivanje prava prednosti pri zapošljavanju ([https://branitelji.gov.hr/zapošljavanje -843/843](https://branitelji.gov.hr/zapošljavanje%20-843/843)),
   * naznaku da pristupnici koji se pozivaju na pravo prednosti sukladno posebnom

zakonu moraju već u prijavi priložiti svu posebnim zakonom propisanu dokumentaciju, odnosno dokaze u svrhu ostvarivanja prednosti pri zapošljavanju u kojem slučaju imaju prednost u odnosu na ostale kandidate samo pod jednakim uvjetima,

* + potvrdu o potrebnim psihofizičkim osobinama ovlaštene liječničke ordinacije medicine rada za pristupnike koji se prvi puta biraju u znanstveno-nastavno zvanje ili umjetničko-nastavno radno mjesto na Sveučilištu te osobe koje potvrdu nisu prilagale pri prvom izboru a ponovno se biraju u isto ili u više znanstveno-nastavno ili umjetničko-nastavno radno mjesto na Sveučilištu,
  + po potrebi, dokaz o poznavanju hrvatskog jezika u skladu s Zajedničkim europskim referentnim okvirom za jezike osnovno znanje (A1, A2), srednja (B1, B2) razina i napredno znanje (C2),
  + izričito navedeno da se na javni natječaj mogu prijaviti osobe oba spola,
  + posebno navedeno da se nepotpune i nepravovremene prijave neće razmatrati,
  + posebno navedeno da su pristupnici natječaja, izričito suglasni da Sveučilište, može prikupljati, koristiti i dalje obrađivati podatke u svrhu provedbe natječajnog postupka sukladno propisima koji uređuju zaštitu osobnih podataka,
  + posebno navedeno da će Sveučilište svim pristupnicima natječaja, sukladno propisima koji uređuju zaštitu osobnih podataka, omogućiti uvid u natječajnu dokumentaciju,
  + zakonom propisan rok u kojem će svi pristupnici Natječaja biti obaviješteni o rezultatima Natječaja,
  + posebno navedeno da će Sveučilište objaviti rezulate Natječaja na svojoj mrežnoj stranici uz naznaku te stranice,
  + rok do kojeg se prijave mogu podnositi,
  + adresu na koju se podnose prijave,
  + naznaku da Sveučilište može poništiti javni natječaj bez navođenja razloga.

1. Ukoliko stručno vijeće sastavnice utvrdi da je neophodno, javni natječaj se može raspisati uz navođenje u zagradama i znanstvene odnosno umjetničke grane ili užeg područja znanstvenog interesa
2. Pristupnici koji su visokoškolsku kvalifikaciju stekli u inozemstvu dužni su dostaviti Rješenje o priznavanju inozemne visokoškolske kvalifikacije prije zasnivanja radnog odnosa ili Potvrda o pokretanju postupka priznavanja inozemnih visokoškolskih kvalifikacija.
3. Popis priloga i broj primjeraka dokumentacije pri prijavi na natječaj za nastavna radna mjesta propisana su pravilnicima o radu područnih vijeća.

***Poništenje, ispravak i dopuna natječaja***

Članak 7.

1. Natječaj će se poništiti ako odluka o natječaju nije donesena u skladu s važećim propisima.
2. U slučaju kada se za vrijeme trajanja natječajnog roka pojave opravdani razlozi zbog kojih se ne može provesti natječajni postupak (nemogućnost realizacije radog mjesta prema Planu upravljanja ljudskim resursima, izmijenjene potrebe sastavnice i sl.), ovlašteno tijelo donosi odluku o poništenju natječaja, koja se objavljuje u svim medijima u skladu s člankom 5. ovog Pravilnika.
3. Natječaj će se ispraviti odnosno dopuniti ako je u natječaju bila navedena greška ili propust, u kojem slučaju se rok za natječaj produžuje u skladu sa propisanim rokovima
4. Natječaj će se obustaviti u slučaju u slučaju kada se u roku određenom natječajem nije prijavio ni jedan kandidat ili prijavljeni kandidati ne ispunjavaju formalne uvjete za prijam na oglašeno radno mjesto, ili nisu postigli zadovoljavajuće rezultate na provedenom testiranju ili razgovoru (intervjuu), ili za koje je na psihološkoj procjeni utvrđeno da nemaju sposobnosti za obavljanje poslova radnog mjesta.

***Prijava na natječaj***

Članak 8.

1. U prijavi na javni natječaj navode se osobni podaci podnositelja prijave (osobno ime, adresa stanovanja, broj telefona/mobitela i e-mail adresa), kao i naziv radnog mjesta na koje se prijavljuje.
2. Uz prijavu se prilažu životopis i dokazi o ispunjavanju formalnih uvjeta iz javnog natječaja.
3. Isprave se prilažu u neovjerenoj preslici, a odabrani pristupnik dužan je nadležnim službama Sveučilišta predočiti ili dostaviti izvornik.
4. Potpunom prijavom smatra se prijava koja sadrži sve podatke i priloge navedene u javnom natječaju.
5. Osoba koja nije podnijela pravovremenu i urednu prijavu ili ne ispunjava formalne uvjete iz natječaja ne smatra se kandidatom prijavljenim na natječaj, o čemu joj se dostavlja pisana obavijest. Obavijest se u pravilu dostavlja elektroničkom poštom.

***Rokovi za podnošenje prijave***

Članak 9.

1. Rok za podnošenje prijave na javni natječaj radi provedbe postupka izbora u znanstvena, znanstveno-nastavna, nastavna, umjetničko-nastavna, suradnička i stručna zvanja i zasnivanja radnog odnosa na odgovarajućim radnim mjestima ne smije biti kraći od 30 dana od dana posljednje objave natječaja.
2. Rok za podnošenje prijave na javni natječaj radi zasnivanja radnog odnosa za ostala službenička radna mjesta ne smije biti kraći od 8 dana od dana posljednje objave natječaja.
3. Rok za podnošenje prijave na javni natječaj radi zasnivanja radnog odnosa za namještenička radna mjesta ne smije biti kraći od 8 dana od dana posljednje objave natječaja.
4. Iznimno od stavka 1. ovog članka, za stručna radna mjesta ako se za njih sklapa ugovor o radu na određeno vrijeme, rok za podnošenje prijave na javni natječaj ne smije biti kraći od 8 dana od dana posljednje objave natječaja.

***Povjerenstvo***

Članak 10.

1. Članove Povjerenstva za provedbu javnog natječaja (u daljnjem tekstu: Povjerenstvo) za izbor nenastavnog osoblja imenuje rektorica te ih u pravilu čine: nadležni prorektor, voditelj sastavnice i pravnik Ustanove.
2. Iznimno, za člana Povjerenstvo se može imenovati i druga osoba iz reda zaposlenika Sveučilišta.
3. Prema potrebi, povjerenstvo može zatražiti da dio vrednovanja (psihološko testiranje) obavi nezavisni stručnjak ili pravna osoba.
4. Sastav i način imenovanja Povjerenstva za izbor nastavnog osoblja propisan je pravilnicima Sveučilišta o radu područnih stručnih vijeća.

**Testiranje**

Članak 11.

1. Testiranju, ako je ono propisano javnim natječajem, mogu pristupiti pristupnici koji ispunjavaju uvjete iz javnog natječaja, a čije su prijave pravodobne i potpune.
2. Provjeru znanja, sposobnosti i vještina kandidata te rezultata u dosadašnjem radu provodi i utvrđuje Povjerenstvo putem testiranja i razgovora (intervjua) s kandidatima. Povjerenstvo koristi formu strukturiranog (unaprijed određena forma i struktura pitanja) ili polustrukturiranog intervjua (tema je unaprijed određena, a forma i redoslijed pitanja prepušta se onome tko vodi razgovor).
3. Ako je provedeno psihološko testiranje, pri izboru pristupnika uzet će se u obzir i psihološka procjena pristupnika.
4. Pristupniku koji je osoba s invaliditetom, Sveučilište će u postupku testiranja i razgovora (intervjua) osigurati odgovarajuću razumnu prilagodbu ako je pristupnik u prijavi na javni natječaj naveo potrebu za odgovarajućom prilagodbom.
5. Za Pristupnika koji nije pristupio testiranju smatra se da je odustao od prijave na natječaj.

**Procjena i način testiranja kandidata**

Članak 12.

1. Testiranje se može sastojati od općeg i posebnog dijela i provodi se pisanim putem.
2. Opći dio testiranja obuhvaća znanja iz zakonskog propisa koji regulira visokoškolsko obrazovanje i znanost te propisa Sveučilišta.
3. Posebni dio testiranja obuhvaća test sposobnosti (test kognitivne inteligencije) i psihološko testiranje (test motivacije i test eliminacije ozbiljnih nedostataka), te se procjenjuje kvalifikacija, dodatna znanja i edukacije, dosadašnje radno iskustvo, motivacija i komunikacija.

Članak 13.

1. U postupku provedbe javnog natječaja provest će se psihološko testiranje pristupnika ako je to propisano važećim propisom ili općim aktom Sveučilišta.
2. Iznimno, psihološko testiranje pristupnika provest će se i na prijedlog povjerenstva.

**Vrednovanje testiranja**

Članak 14.

1. Svaki dio testiranja (opći i posebni) vrednuje se bodovima od 0 do 10.
2. Kandidat u testiranju može ukupno ostvariti najviše 20 bodova.
3. Kandidat je zadovoljio na testiranju ukoliko je za svaki dio testiranja (opći i posebni) dobio najmanje 5 bodova.
4. Kandidat koji ne zadovolji na provedenom testiranju, odnosno dijelu testiranja, ne može sudjelovati u daljnjem postupku.
5. U slučaju kada je prijavljen samo jedan kandidat, Povjerenstvo odlučuje hoće li se provoditi testiranje ili ne.

**Razgovor (intervju)**

Članak 15.

1. Povjerenstvo u razgovoru s pristupnicima utvrđuje znanja, sposobnosti i vještine, interese, profesionalne ciljeve i motivaciju kandidata za rad na Sveučilištu.
2. Ukoliko nije bilo testiranja, oni kandidati koji ispunjavaju formalne uvjete iz natječaja, a čije su prijave pravodobne i potpune pozivaju se na razgovor.
3. Rezultati razgovora vrednuju se bodovima od 1 do 5.

Članak 16.

1. U slučaju odustanka odabranog pristupnika tijelo Sveučilišta nadležno za provedbu javnog natječaja izabrat će drugog pristupnika s rang-liste, a ako drugih pristupnika nema, donijet će odluku o zaključenju natječaja bez izbora pristupnika.

**Postupak nakon utvrđivanja rezultata vrednovanja i testiranja**

Članak 17.

1. Nakon utvrđivanja ukupnog rezultata ostvarenog na vrednovanju Povjerenstvo utvrđuje listu najbolje rangiranih kandidata.
2. Povjerenstvo potpisuje zapisnik u kojem se navode imena kandidata, ostvareni bodovi svakog kandidata, pitanja postavljena kandidatima, te zaključak povjerenstva i provedenoj procjeni.
3. Povjerenstvo dostavlja nadležnom tijelu Sveučilišta pisano izvješće o provedenom postupku koje potpisuju svi članovi Povjerenstva.
4. Konačnu odluku o prijamu nenastavnog osoblja donosi rektorica, na temelju zapisnika o provedenom postupku i prijedlogu povjerenstva.
5. Konačnu odluku o prijamu nastavnog osoblja donose tijela propisana zakonom i pravilnicima.

Članak 18.

1. Ako nijedan pristupnik nije postigao zadovoljavajuće rezultate na provedenom testiranju i intervju, odnosno provedenoj psihološkoj procjeni, tijelo Sveučilišta nadležno za provedbu javnog natječaja donijet će odluku o zaključenju natječaja bez izbora pristupnika.

***Obavješćivanje kandidata o rezultatima natječaja***

Članak 19.

1. O rezultatima javnog natječaja, osim u slučajevima zapošljavanja na namještenička radna mjesta, kandidati će biti obaviješteni u roku od 8 dana od provedenog postupka izbora kandidata objavom odluke o prijamu na mrežnim stranicama Sveučilišta pod rubrikom „Natječaji“.
2. Osim informacija o izabranom kandidatu, sukladno propisima kojima se uređuje zaštita osobnih podataka uz kandidatovu suglasnost objavit će se i njegov profesionalni životopis, odnosno relevantni podaci temeljem kojih je kandidat izabran.
3. Dostava rješenja svim kandidatima smatra se obavljenom istekom osmoga dana od dana objave na mrežnim stranicama Sveučilišta.

1. Rok za žalbu na rezultate natječaja počinje teći istekom osmog dana nakon objave na mrežnim stranicama Sveučilišta i traje 15 dana.

***Pravo uvida u rezultate natječaja***

Članak 20.

1. Svi kandidati prijavljeni na javni natječaj, imaju pravo uvida u dokumentaciju koja se odnosi na javni natječaj, osim u dijelu koji se odnosi na psihološku procjenu.
2. Na zahtjev kandidata Sveučilište je dužno upoznati ga s rezultatima psihološke procjene koja se odnosi na njega osobno.
3. Natječajna dokumentacija odnosno podaci o kandidatima čuvaju se 6 mjeseci od završetka natječaja, a dulje u slučaju sudskog ili sličnog postupka, u kojem slučaju se čuvaju do završetka postupka.
4. Nakon isteka roka čuvanja dokumentacija se uništava, s tim da svaki kandidat može u roku iz prethodnog stavka, na osobni zahtjev preuzeti svoju dokumentaciju u Uredu za kadrovske i administrativne poslove i poslove arhiva Sveučilišta.

***Pravo na žalbu***

Članak 21.

1. Protiv Odluke o izboru kandidata nezadovoljni kandidat može izjaviti žalbu Rektoru u roku iz članka 19 stavka 4.
2. Kandidat se može odreći žalbe sukladno odredbama Zakona o općem upravnom postupku.
3. Žalba odgađa izvršenje Odluke.

**III. PRIJELAZNE I ZAVRŠNE ODREDBE**

Članak 22.

1. Postupci javnih natječaja započeti do stupanja na snagu ovog Pravilnika nastavit će se i dovršiti prema pravilima koji su važili u vrijeme njihovog raspisivanja.

Članak 23.

1. Izmjene i/ili dopune ovog Pravilnika donose se na isti način kao i Pravilnik.

Članak 24.

1. Pravilnik stupa na snagu istekom osmog dana od dana objave na mrežnim stranicama Sveučilišta.

KLASA: 012-01/19-02/07

URBROJ: 2198-1-79-01-20-03

Zadar, 31. siječnja 2020.

Rektorica

prof. dr. sc. Dijana Vican